Jariꞌ kꞌij ja tok xoc akꞌaꞌ ja Jesús arjaꞌ xbij chique ja rdiscípulo:
—Joꞌ chajuparaj yaꞌ,
neꞌ chique.
Ejeꞌeꞌ xequeban can despedir ja winak.
Ja cꞌa Jesús arjaꞌ cꞌo chipan ja lancha in quecꞌamel in cꞌo chic juleꞌ ja lancha treꞌel trij.
Pro chaka cꞌa jalal tok jaktajto jun nimlaj ikꞌ chiquij.
Ja cꞌa nimak tak baloj congana npowij riꞌ trij ja lancha ja recꞌo wiꞌ ja Jesús in ntajini nnoji ja yaꞌ chipan.
Ja cꞌa Jesús arjaꞌ pa rchak lancha cꞌo wiꞌ,
kajnak chi waram in cꞌoli rcanon ocnak rqꞌuexwach rchꞌacat rwiꞌ.
Ja cꞌa rdiscípulo quecꞌas:
—Maestro ¿la macatoclaꞌ il ja wi nokcami?
xecheꞌ tre.
Yictaji ja Jesús in xbij tre ja ikꞌ chi ncajeꞌe in xbij tre ja yaꞌ chi nsileꞌe.
Cꞌacꞌariꞌ cami ja ikꞌ in ni sileꞌe ja yaꞌ.
Cꞌacꞌariꞌ xbij chique:
—¿Nak cꞌa tre tok congana xexbej ewiꞌ?
¿Bar cꞌa xoc wariꞌ ja yukulbal ecꞌuꞌx wqꞌuin?
neꞌ chique.
Ja cꞌa rejeꞌeꞌ congana cꞌascꞌoꞌi quetzꞌat ja bantaji in quemaj rbixic chibil tak quiꞌ:
—¿Nak rbanic cꞌalaꞌ ja rachi leꞌ?
nnimax takaꞌan rmal ja ikꞌ,
nnimax takaꞌan rmal ja yaꞌ chakajaꞌ,
xecheꞌe.